A fordítás az alábbi kiadás alapján készült:

Esther & Jerry Hicks / The Law of Attraction

Hay House, California, USA, 2006

Az Édesvíz könyvek a GLB Könyvkiadó Kft. gondozásában jelennek meg.

Fordította

Varsányi Virág

Olvasószerkesztető

Szilasi Éva

Copyright © Esther and Jerry Hicks, 2006

Hungarian translation © Varsányi Virág, 2007

Hungarian edition © GLB Könyvkiadó Kft., 2026

Cover design © GLB Könyvkiadó Kft., 2026

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette GLB Könyvkiadó Kft.

Elektronikus formátum
Békyné Kiss Adrien

ISBN 9789635296279

„Ajánljuk ezt a könyvet mindannyiótoknak, akik megvilágosodás és Jóllét iránti vágyatokban felteszitek azokat a kérdéseket, amelyekre ez a könyv adja meg a választ, továbbá négy bűbájos unokánknak, akik élő példái a könyvbéli tanításoknak: Laurelnek, Kevinnek, Kate-nek és Luke-nak, mert még nem kérdeznek, mivel nem is felejtettek.

A tanításokat különösen ajánljuk Louise Hay-nek, akit abbéli vágya, hogy kérdezzen és tanuljon a Jóllét alapelveiről, és hogy terjessze ezt a tudást a bolygón, arra indította, hogy megalapítsa a Hay House Kiadót, amely lehetővé tette az öröm terjesztését az egész világon.”

ESTHER ÉS JERRY HICKS

Előszó

Neale Donald Walsch, a Beszélgetések Istennel{1}

sorozat sikerszerzője tollából

Ez az, ezt kerested, ne is kutass tovább. Tedd le az összes többi könyvet, hagyj ott minden workshopot és szemináriumot, és mondd meg életmód-tanácsadódnak, hogy nem fogod többet hívni.

Mert itt van minden, amit az életről tudni akartál, és arról, hogyan működtesd jól. Itt vannak e különleges utazás szabályai, és minden eszköz a rendelkezésedre áll, hogy megteremtsd azokat az élményeket és tapasztalatokat, melyekre mindig is vágytál. Nem kell tovább jutnod, mint ahol most vagy.

Sőt, nézd csak meg, mit tettél máris.

Csak nézd.

Úgy értem, itt és most nézd meg, mit tartasz a kezedben. Te tetted meg. Te hoztad ezt a könyvet ide, éppen oda, ahol most van, az orrod elé. Megjelenítetted, derült égből villámcsapásként. Ez az egyetlen bizonyíték, amelyre szükséged van, hogy lásd: ez a könyv működik.

Érted? Nem, ne ugord át ezeket a sorokat, fontos, hogy igazán meghalld az üzenetet. Azt állítom, hogy kezedben tartod a lehető legjobb bizonyítékot, melyet saját magadnak adhattál arra, hogy a Vonzás Törvénye valóságos, hatásos és a való világban kézzelfogható eredményt hoz létre.

Hadd magyarázzam meg!

Valahol a tudatod legmélyén, elméd egy fontos területén elültetted a vágyat arra, hogy megkapd ezt az üzenetet, máskülönben ez a könyv soha nem talált volna utat hozzád.

Ez nem egy apróság, ez nagy dolog, hidd el nekem. Azért, mert éppen most teremted meg pontosan azt, aminek megteremtését elhatároztad: nagy változást hozni az életedbe.

Ez volt a szándékod, nemde? Persze hogy ez volt. Az, ami most történik, miközben ezeket a szavakat olvasod, soha nem történt volna meg, ha nem tüntetted volna ki figyelmeddel azt a mély vágyadat, hogy mindennapi tapasztalataidat magasabb szintre emeld. Már rég meg akartad tenni, a kérdéseid csak ezek voltak: Hogyan? Mik a szabályok? Milyen eszközök vannak hozzá?

Nos, itt vannak; kérted, és megkaptad őket. Egyébként ez a legelső szabály: amit kérsz, megkapod. De ennél sokkal többet is, erről szól ez a különleges könyv. Most nem csupán néhány bámulatos eszközt kapsz a teremtésre, hanem hozzájuk tartozó használati utasítást is.

Kívántad valaha, bár lenne kézikönyv az élethez? Jó kis kívánság. Most itt van a használati útmutató.

Mindezt Esther és Jerry Hicksnek köszönhetjük. És természetesen Abrahamnak. (El fogják mondani a következő lenyűgöző, felvillanyozó írásban, „kik” is ők.) Esther és Jerry annak az örömnek szentelték életüket, hogy megosszák velünk az Abrahamtól kapott rendkívüli üzeneteket. Csodálom és szeretem őket ezért, és végtelenül hálás vagyok értük, mert ők igazán különleges emberek azzal a csodálatos életcéllal, hogy fényt hozzanak mindannyiunk küldetésébe: hogy megtapasztaljuk az Élet dicsőségét, és Azét, Akik Valójában Vagyunk.

Tudom, hogy nagy benyomást fog tenni rád, amit itt találsz, és végtelenül boldoggá tesz majd. Tudom, hogy e könyv elolvasása fordulópont lesz az életedben. Nem csupán az univerzum legfontosabb törvényének leírását találod meg itt (mely valójában az egyetlen, melyet igazán ismerned kell), hanem az élet mechanikájának könnyen érthető magyarázatát is. Ez pedig lélegzetelállító információ, hatalmas tudás, ragyogó, briliáns felismerés.

Nem sok olyan könyv van, amelyre azt mondanám, amit most fogok. Olvasd el minden szavát, és tégy meg mindent, amit ez a könyv mond! Választ ad mindazokra a kérdésekre, melyeket komolyan, szívből tettél fel. Magyarán szólva: figyelj oda!

Ez a könyv arról szól, hogyan figyelj, és ha odafigyelsz arra, hogyan figyelsz, minden szándékod valóra válik – és ez örökre megváltoztatja az életedet.

Bevezető – Jerry Hicks

Esthernek és nekem először 1986-ban mutatkozott meg a gyakorlati spiritualitás életünket alapjaiban megrengető filozófiája – válaszul kérdéseim igen hosszú sorára, melyekre évekig nem kaptam feleletet.

Ezeken az oldalakon Abraham™ tanításainak alapjait olvashatjátok, úgy, ahogyan azt szeretetteljesen megosztották velünk kapcsolatunk első napjaitól kezdve (itt szeretném megjegyezni, hogy az egyes számú „Abraham” név szerető entitások egy csoportjának neve, ezért utalunk rájuk mindig többes számban).

A hanganyagok, melyekből ez a könyv készült, először 1988-ban jelentek meg hivatalosan, a Speciális Témák című, tíz felvételből álló album részeként. Azóta Abrahamnak a Vonzás Univerzális Törvényére vonatkozó alapvető tanításai megjelentek könyvek, CD-k, DVD-k, kártyák, naptárak, cikkek, rádió- és tévéshow-k és műhelyfoglalkozások változatos formájában, valamint más sikerszerzők műveiben, akik saját tanításaikba beépítették Abraham tanításait is. Mindamellett A Vonzás Törvénye az első kötet, amelyben az eredeti tanítások a maguk teljességében jelentek meg.

(Amennyiben az eredeti hangfelvételeket szeretnétek meghallgatni, weboldalunkról, a www.abraham-hicks.com oldalról ingyenesen letölthetitek a 70 perces Introduction to Abraham című felvételt.)

Ez a könyv az eredeti „Abraham Basics” Starter Set című, öt CD-ből álló felvétel átiratából készült úgy, hogy megkértük Abrahamot, szerkessze át az elhangzottakat, hogy a szöveg könnyebben olvashatóvá váljon. A jobb érthetőség és folytonosság érdekében Abraham több új szakaszt is betoldott.

Olvasók, hallgatók és nézők milliói örvendenek az értékeknek, melyeket e tanításokból kaptak. Esther és én izgatottan kínáljuk most fel ebben a könyvben Abraham eredeti alapvető tanításait.

De hogyan viszonyul ez a könyv az Abraham-féle Kérd és megadatik!{2} című könyvhöz? Nos, tekintsük A Vonzás Törvényét az alapműnek, melyből az összes többi tanítás ered, és tekintsük a Kérd és megadatik! című könyvet úgy, mint Abraham tanításai első 20 évének legátfogóbb kötetét.

Esthernek és nekem csodálatos élmény volt a könyv kiadásának előkészítése során újra felidézni ezt az életünket megváltoztató anyagot, mivel visszaemlékeztünk ezekre az alapvető és egyszerű Törvényekre, melyeket Abraham csoportja eredményesen magyarázott el nekünk oly sok évvel ezelőtt.

Mióta legelőször megkaptuk ezt az anyagot, Esther és én mindent megtettünk, hogy a saját életünkben alkalmazzuk mindazt, amit ezekből a Törvényekből megtanultunk, és örömteli életünk bámulatos előrehaladása elképesztő volt. Szaván fogtuk Abrahamot, hiszen minden, amit mondtak, nagyon sokat jelentett nekünk, de most már mindennapi tapasztalataink is bizonyították e tanítások alkalmazhatóságát. És most már különleges örömmel jelenthetjük ki nektek – saját személyes élményeink alapján: működik!

[A szerkesztő megjegyzése: mivel nincs mindig megfelelő fizikai angol szó annak a Nem Fizikai gondolatnak a kifejezésére, amelyet Esther kap, ezért néha új szókapcsolatokkal fejezi ki magát, máskor szokványos szavakat használ új módon – ezeket nagy kezdőbetűvel vagy dőlt betűkkel írjuk ott, ahol egyébként nem kellene, kifejezendő, hogy e pontokon egy más szempontot írnak le ezek a szavak.]{3}

Bevezetés – Jerry Hicks

Azért írtuk ezt a könyvet, hogy bemutassuk az Univerzális Törvényeket és azokat a gyakorlati eljárásokat, melyek segítségével tisztán és pontosan alkothatjátok meg Jóllétetek természetes állapotát. E könyv elolvasásával egyedülálló és hasznos tapasztalatra tesztek szert, hiszen pontos és hathatós válaszokat kaphattok a kérdésekre, melyeket egy életen át tartó kérdezéssel gyűjtöttem össze. És ha sikeresen használjátok a gyakorlati spiritualitás örömön alapuló filozófiáját, ezzel másokat is segíthettek abban, hogy a számukra tökéletes életet éljék, bármi legyen is az.

Sokan jelezték már, hogy a kérdéseim több szempontból is tükrözik az övéiket. Így amikor megtapasztaljátok Abraham világos és ragyogó válaszait, nem csupán azért éreztek igazi megelégedettséget, mert régóta feltett kérdésekre kaptok feleletet, hanem megújult lelkesedést fogtok tapasztalni (ahogy Estherrel és velem is történt) saját élményeitek iránt is. És ahogyan az új életszemléletetek szemszögéből kiindulva alkalmazni kezditek az itt kínált gyakorlati eljárásokat, fel fogjátok fedezni, hogy szabadon megalkothattok a magatok számára mindent, amit tenni szeretnétek, amire vágytok vagy amilyenek lenni akartok.

Úgy tűnik számomra, hogy az életem, amennyire csak vissza tudok emlékezni, kérdések soha véget nem érő folyamát táplálta, melyekre képtelen voltam kielégítő válaszokat találni, mivel abszolút igazságon alapuló életfilozófiát akartam találni. Ám amikor Abraham megjelent az életünkben – felfedve Esthernek és nekem az Univerzum hatalmas Törvényeinek magyarázatát, hozzáfűzve a hatékony eljárásokat, melyek segítségével az ideológiát és az elméletet gyakorlati eredményekbe ültethettük át –, megértettem, hogy azok a könyvek, tanítók és élettapasztalatok, melyekkel pályámon találkoztam, tökéletes lépések voltak azon az úton, mely Abraham felfedezéséhez vezetett.

Szeretek arra a lehetőségre gondolni, melyet e könyv elolvasásával kaptok, hogy felfedezzétek magatok számára annak értékét, amit Abraham kínál, mert tudom, milyen mértékben javították meg saját élettapasztalatainkat. Azzal is tisztában vagyok, hogy nem tartanátok most ezt a könyvet a kezetekben, ha élettapasztalatotok nem készített volna fel (amiképpen az enyém felkészített engem) ezen információ befogadására.

Lelkesen várom, hogy belemerüljetek a könyvbe, és felfedezzétek az Abraham által kínált egyszerű és hatalmas Törvényeket és gyakorlati eljárásokat, hogy elkezdjetek szándékosan bevonzani a saját tapasztalatotokba mindent, amit kívántok, és elengedjetek minden olyat az életetekből, amit nem akartok.

Vallásos csoportok széles áramában

A szüleim nem voltak vallásos emberek, így nem is igazán értem, miért éreztem olyan erős késztetést, hogy találjak egy felekezetet és megismerjem vallásuk tanait, de hatalmas erő terelt ebbe az irányba, ahogy felnövekedtem. Talán arra kellett, hogy kitöltse azt a nagyon is valós űrt, amit magamban éreztem, vagy talán azért, mert körülöttem oly sokan mutatták ki vallásos buzgalmukat és bizonyosságukat, hogy felfedezték az igazságot.

Életem első 14 éve alatt hat államban laktam 18 különböző helyen, így megvolt a lehetőségem, hogy megismerjek igen sokféle bölcseleti rendszert. Minden esetben szisztematikusan végigjártam egyik templomot a másik után, és mindig tiszta szívemből reméltem, hogy ezek mögött az ajtók mögött megtalálom, amit keresek. De amint egyik vallásos vagy filozófiai csoporttól a másikig jutottam, csalódottságom egyre nőtt, mivel mindegyikük a saját igazságát kiáltotta ki, egyben helytelennek ítélve az összes többi csoport tanításait. Ebben a környezetben, újra és újra elszoruló szívvel, tudtam, hogy nem találom meg a válaszokat, amiket keresek. (Csak Abraham tanításainak megismerése után voltam képes felfogni a látszólagos filozófiai ellentmondásokat, és szabadulhattam meg a hozzájuk kapcsolódó negatív érzéseimtől.)

Az ábécéstábla{4} megszólal

Bár semmiféle személyes tapasztalatom nem volt az ábécéstáblával, mindazonáltal erősen negatív véleményem volt róla. Azt hittem, ez legjobb esetben egy játék, legrosszabb esetben pedig abszolút megtévesztés. Így amikor 1959-ben a Washington állambeli Spokane-ben barátaim azt ajánlották, hogy játsszunk az ábécéstáblával, azonnal elvetettem mint nevetséges ötletet. Ám a barátaim ragaszkodtak a dologhoz, én pedig megtapasztaltam az első valódi élményemet a táblával, és a saját szememmel láthattam, hogy a tábla valóságos jelenséget idézett elő.

Ezért hát, mivel még mindig kutattam a válaszok után az egész életem során összegyűjtött kérdéseimre, megkérdeztem a táblát: „Hogyan válhatok igazán jóvá?” Az először drámai sebességgel kezdte el pörgetni az ábécét, majd az O-L-V-A-S-S szó jött ki. „Mit olvassak?” – kérdeztem. A válasz: K-Ö-N-Y-V-E-K-E-T. És mikor megkérdeztem: „Milyen könyveket?” (ugyanazzal a meghökkentő sebességgel), a következő választ adta a tábla:

BÁRMITÉSMINDENTALBERTSCHWEITZERTŐL.

Barátaim nem is hallottak Albert Schweitzerről, én pedig nagyon keveset tudtam róla, de mivel a válasz enyhén szólva felkeltette a kíváncsiságomat, elhatároztam, hogy utána fogok nézni ennek az embernek, aki ezen az igazán nem mindennapi úton került tudatos érdeklődésem körébe.

Az első könyvtárban, ami utamba esett, óriási kínálatot találtam Albert Schweitzer könyveiből, és szisztematikusan elolvastam mindegyiket. És bár nem mondhatom, hogy kérdéseim hosszú listájára bárminemű pontos választ kaptam volna, Schweitzer könyve, a The Quest of the Historical Jesus különösen nyitottá tette elmémet arra, hogy sokkal többféleképpen lehet szemlélni a dolgokat, mint amennyit én hajlandó voltam figyelembe venni.

Lelkesedésem az iránt, amiről azt reméltem, ablakot nyit a hatalmas megvilágosodásra és választ ad minden kérdésemre, végül lelohadt, mert sem hatalmas megvilágosodásban nem volt részem az ábécéstábla által, és választ sem kaptam minden kérdésemre, de mindenesetre felébresztette bennem annak meglátását, hogy van az intelligens kommunikációnak egy olyan módja, amelyről sosem gondoltam volna, hogy lehetséges, amíg magam is meg nem tapasztaltam.

Az ábécéstábla sosem működött, ha egyedül akartam használni, de programszervezői minőségemben tett utazásaim során emberek százain próbáltam ki, és találtam három embert, akik sikerrel jártak vele. Néhány barátommal az oregoni Portlandban (akiknek a tábla nem működött) több száz órán keresztül „beszélgettünk” valakikkel, akiket mi Nem Fizikai Lényeknek gondoltunk. Hogy kalózok, papok, politikusok és rabbik micsoda színes forgataga társalgott velünk! Leginkább arra hasonlított a beszélgetésünk, mint amikor partikon bocsátkozunk lebilincselő társalgásba sokféle életvitelt, attitűdöt és intellektust képviselő emberekkel.

Azt kell mondanom, semmi értékeset nem tanultam a táblától, amit a saját életemben fel tudtam volna használni, vagy amit bárki másnak meg akartam volna tanítani, így egy szép napon egyszer csak elhajítottam, és ezzel véget ért az ábécéstáblához kötődő érdeklődésem és tevékenységem. Mindazonáltal ez a figyelemre méltó élmény – különösen azzal az Intelligenciával, mely könyvek olvasására bátorított – nem csupán arra ébresztett rá, hogy megértsem, több van „odakinn”, mint amennyit pillanatnyilag felfogtam, de még erősebb vágyat keltett bennem arra, hogy válaszokat találjak. Hinni kezdtem, hogy lehetséges rácsatlakozni egy Intelligenciára, mely gyakorlati válaszokat nyújt az Univerzum működését illető kérdésekre, arra, hogy miért vagyunk itt, hogyan élhetnénk boldogabban, és hogyan tölthetnénk be azt a feladatot, amiért itt vagyunk.

Gondolkozz és gazdagodj

Talán az volt az első élményem, amikor valóban praktikus válaszokat kaptam kérdéseim egyre növekvő sorára, amikor 1965-ben főiskolákon és egyetemeken tartott koncertjeim alatt egy lebilincselő könyvet fedeztem fel. A könyv egy apró motel előterében feküdt az egyik kávézóasztalon, valahol Montanában, és emlékszem az ellentmondásra, amely megfogalmazódott bennem, ahogy a kezemben tartottam, és a címlapon olvasható szavakat néztem: Gondolkozz és gazdagodj{5}, írta Napoleon Hill.

A cím elkedvetlenített, mert sok más emberhez hasonlóan engem is arra tanítottak, hogy a gazdag emberekkel szembeni negatív vélekedéseimet erősítsem meg, mintegy igazolásképpen saját könnyen szerzett vagyonom nyilvánvaló hiányát. Ezzel együtt volt valami kétségbevonhatatlanul lenyűgöző a könyvben, és miután alig 12 oldalt elolvastam belőle, az egész testemen felállt a szőr, és a gerincemen fel-alá futkároztak hullámzó érzelmeim.

Mára már megértettük, hogy ezek a fizikai, zsigeri érzések bizonyítják, hogy valami különlegesen értékes dolog felé visz az utunk, de már akkor éreztem, hogy ez a könyv felébresztette bennem a meggyőződést, hogy a gondolataim fontosak, és hogy élettapasztalataim valamiféleképpen gondolataim tartalmát tükrözik vissza. A könyv ellenállhatatlan és érdekes volt, és felkeltette bennem a vágyat, hogy kövessem a benne foglalt javaslatokat – amit meg is tettem.

A tanítások felhasználása valójában olyan jól működött számomra, hogy nagyon rövid idő alatt képes voltam egy nemzetközi vállalatot kiépíteni, megadva magamnak a lehetőséget, hogy emberek ezreinek életét jelentőségteljesen megérinthessem. Azokat az elveket is tanítani kezdtem, amiket magam is tanultam. De bár én személy szerint hihetetlen sokat kaptam Napoleon Hill életünket megváltoztató könyvéből, sokak élete, akiket tanítottam, nem javult meg olyan drámai mértékben, mint az enyém, függetlenül attól, hogy hány tanfolyamon vettek részt, így kutatásom a pontosabb válaszok után folytatódott.

Seth saját valóságunk megteremtéséről beszél

Egész életemen át tartó kutatásom a kérdéseimre adott értelmes válaszok után megmaradt, és vágyam, hogy segítsek valami módon másoknak, hogy hatékonyabban érhessék el céljaikat, nagyobbnak tűnt, mint valaha. Egy időre azonban mindettől elvonta a figyelmemet az új élet, melyet Estherrel közösen kezdtünk meg az arizonai Phoenixben. 1980-ban házasodtunk össze néhány évnyi ismeretség után, és megmagyarázhatatlanul összeillőnek találtuk magunkat. Csodás napokat töltöttünk együtt, felfedezve új városunkat, új otthonunkat és közös új életünket. És bár Esther nem igazán osztotta tudásszomjamat és -éhségemet a válaszok iránt, lelkesen élte az életet, mindig boldog volt, és nagyon jó volt vele lenni.

Egy nap, mikor a könyvtárban töltöttem az időt, kiszúrtam egy könyvet. Jane Roberts írta, a címe Seth megszólal{6} volt, és még azelőtt, hogy leemelhettem volna a könyvet a polcról, égnek állt minden szál hajam, és az izgalom hullámai öntötték el a testemet. Végiglapoztam a könyvet, azon tűnődve, vajon mi lehet benne, ami ilyen érzelmi reakciót vált ki belőlem.

Mióta Estherrel együtt voltunk, egyetlen ponton fedeztem fel vitát köztünk: hallani sem akart az ábécéstáblával szerzett tapasztalataimról. Akárhányszor csak belekezdtem egy (szerintem) különösen szórakoztató beszámolóba, Esther kiment a szobából. Gyermekkorában arra tanították, hogy borzasztóan féljen mindentől, ami nem fizikai, és mivel nem akartam felzaklatni őt, felhagytam ezeknek a történeteknek az elmesélésével, legalábbis akkor, ha a közelben volt. Így aztán nem igazán lepett meg, hogy Esther a Seth megszólal című könyvről sem akart hallani…

A szerző, Jane Roberts egyfajta transzállapotba került, így lehetővé tette, hogy Seth, egy Nem Fizikai személyiség beszélhessen rajta keresztül, hogy tollba mondja a nagy hatású Seth-könyvek sorozatát. A munkákat ösztönzőnek és lenyűgözőnek találtam: kezdtem felfedezni az utat hosszú kérdéslistám néhány válaszához. Ám Esther rettegett a könyvtől. Kellemetlen érzése azonnal felszínre került, ha arról hallott, hogyan íródott, és csak fokozódott, ha meglátta a könyv hátsó borítóján a furcsa képet a transzba esett Jane-ről, amint épp Seth szól belőle.

„Elolvashatod a könyvet, ha akarod – mondta nekem Esther –, de kérlek, ne hozd be a hálószobánkba.”

Mindig abban hittem, hogy gyümölcséről ismerszik meg a fa, tehát mindent, amit szemlélek, abból a szemszögből ítélem meg, hogy én hogyan érzek vele kapcsolatban… és annyi minden volt a Seth-anyagban, amiről úgy éreztem, nekem való! Tehát számomra teljesen mindegy volt, hogy honnan jött az információ, és hogyan jelent meg. Lényegében úgy éreztem, értékes információra leltem, amit én magam használni tudok – és továbbadhatom más embereknek, akikről úgy gondoltam, szintén használni tudják majd. Nagyon izgatott voltam!

Esther és Jerry Hicks

Kérd és megadatik!

A könyv bemutatja az Isteni Forrással fennálló, minden pillanatban létező kapcsolatodat, pontosan megmagyarázza, hogyan működik ez az összeköttetés, majd megtanít a tudatos teremtésre. Az alkalmazás technikáival és az általános bölcsességekkel kapcsolatos összes kérdésedre választ ad, amelyeket könnyű megérteni és használni. Mit tehetsz annak érdekében, hogy elérd, amire vágysz, amit igazán szeretnél? A szerzőpáros a következő alapelvet vallja: bárki lehetsz, bármit tehetsz, és bármire szert tehetsz! Születésedtől megillet a jog, hogy életed megteljen minden széppel és jóval. Ez a könyv megmutatja, hogyan érheted el mindezt. Néhány tanácsa arról szól, miként használd az energiádat és az érzelmeidet, más fejezetei pedig speciális területekről beszélnek: pénzügyi előremozdulásról, az egészség visszaszerzéséről, meditációról, a zűrzavarok megszüntetéséről.

{1} A teljes beszélgetések Istennel, 1–3. kötet. Édesvíz Kiadó, Budapest, 2016.

{2}  Édesvíz Kiadó, Budapest, 2016.

{3}  Az Esther által használt angol szavak megfelelőit igyekeztem megtartani mindenütt, ahol a tartalom engedte. Néhány esetben azonban teljesen más, a magyar nyelv számára megfelelőbb kifejezéseket választottam a tartalom hiteles, de érthetőbb átadására – a ford.

{4} Spiritiszta szeánszokon használt ábécés deszkalap, ouija-tábla.

{5} Napoleon Hill: A teljes gondolkozz és gazdagodj. Édesvíz Kiadó, Budapest, 2016.

{6} Édesvíz Kiadó, Budapest, 2003.